Ibn Sina

Ibn Sina, täuz' nimi om Abu Ali Husein ibn Abdullah ibn al'-Hasan ibn Ali ibn Sina ( Abū ‘Alī Husein ibn ‘Abdallāh ibn Sīnā; sünd. 16. eloku 980 Afšan-žilho Buhar-lidnanno, Samanidoiden valdkund, nüg. Uzbekistan — kol. 18. kezaku 1037 Hamadan-lidnas, Abbasidoiden halifat, nüg. Iran, mavzolei om saudud sihe kauman päl), om tetab kut Avicenna Päivlaskmmas, oli keskaigaine persine tedomez', filosof da lekar', päivnouzmaižen aristotelizman ezitai.

Islaman keskaigaižen mail'man kaikiš tetabamb da valatoitai filosof-tedomez', eli islaman šingotesen «kuldaižen aigan».

 Biografii 
Mez' oli Samanidoiden emiroiden i Dailemitoiden sultanoiden tanhaližeks lekarikš, radoi vizirikš Hamadanas erasen-se aigan.

Elon jäl'gmäižid vozid (1023−1037) mez' radnikoiči Isfahanas Ala ad-Daula-emiran tanhanno, siš tegihe Ibn Sinale sättujid arvomižid tedoradmižen täht. Hän oli emiran pälekarin i nevojan, oli kaimdajan sodamatkoiš eskai. Ühten mugoman aigan südäikohtun löumai läžund avaižihe Ibn Sinal, lekar' ei voi spravitada ičtaze i koli.

Eziauguižešti tedomez' oli mahapandud Hamadanas lidnan seinänno. Kahesan kun jäl'ghe hänen jändused oliba todud Isfahanha, mahapanihe niid tošti emiran mavzolejas.

 Sädused 
Mez' sädi kaik enamba mi 450 tedotöd tedon 29 sarakos, sidä kesken neniš: medicin, filosofii, astronomii, mehanik, himii, geologii, logik, runoišt. Tuliba meihesai vaiše 274 tedotöd, äjad oma kirjutadud runoil.

Koume enciklopedijad oma tedotöiden keskes:
 «Spravitandan kirj» («Kitab al'-Šifa», araban kelel) mülütab neniden sarakoiden tedoid: logik, fizik, biologii, psihologii, geometrii, arifmetik, muzik, astronomii, mugažo metafizik.
 «Tedoinformacijan kirj» («Daniš-name-i-alai», om kirjutadud vll 1024−1037 persijan kelel). Kogoneb nelläs jagusespäi: logik, metafizik, fizik, matematik. Lähtnu kadogehe Matematik-pala om kirjutadud tošti tedomehen Al'-Džuzdžani-openikal.
 «Lekarin tedon alused» (vai Medicinan alused, «Kitab al-Kanun fi-t-tibb»), antikaigan lekariden edeskirjutesed oma ümbriratud siš araban medicinan satusiden mödhe. Kätihe kirjad latinan kel'he äi kerdoid.

 Homaičendad 

Kategorii:Iranan filosofad
Kategorii:Iranan runokirjutajad
Kategorii:Iranan fizikantedomehed
Kategorii:Iranan matematikantedomehed
Kategorii:Uzbekistanan filosofad
Kategorii:Uzbekistanan fizikantedomehed
Kategorii:Uzbekistanan matematikantedomehed
Kategorii:Astronomad
Kategorii:Lekarid
Kategorii:Mehanikantedomehed
Kategorii:Filosofad kirjamišton mödhe
Kategorii:Fizikantedomehed kirjamišton mödhe
Kategorii:Matematikantedomehed kirjamišton mödhe
Kategorii:Runokirjutajad kirjamišton mödhe
Kategorii:Tedomehed kirjamišton mödhe
Kategorii:Personalijad kirjamišton mödhe
Kategorii:Enciklopedistad
Kategorii:Sündnuded Uzbekistanha
Kategorii:Kolnuded Iranas
Kategorii:Polimatad